Document ID: 32005D0760

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Οκτωβρίου 2005
για τη λήψη ορισμένων μέτρων προστασίας όσον αφορά την εισαγωγή πτηνών σε αιχμαλωσία λόγω της υψηλής παθογονικότητας γρίπης των πτηνών σε ορισμένες τρίτες χώρες
[κοινοποιηθείσα υπό τον αριθμό Ε(2005) 4288]
(Κείμενο που παρουσιάζει ενδιαφέρον για τον ΕΟΧ)
(2005/760/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991 για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 1,
την οδηγία 97/78/ΕΚ του Συμβουλίου, της 18ης Δεκεμβρίου 1997 για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 1,
Εκτιμώντας τα ακόλουθα:
(1)
Η γρίπη των πτηνών αποτελεί λοιμώδη ιογενή ασθένεια των πουλερικών και των πτηνών, η οποία προκαλεί θνησιμότητα και διαταραχές που είναι δυνατόν να λάβουν ταχέως διαστάσεις επιζωοτίας και πιθανόν να αποτελέσουν σοβαρή απειλή για την υγεία των ζώων και τη δημόσια υγεία και να μειώσουν κατακόρυφα την κερδοφορία της πτηνοτροφίας. Υπάρχει κίνδυνος να εισέλθει ο παράγοντας της νόσου στην Κοινότητα μέσω του διεθνούς εμπορίου ζώντων πτηνών εκτός των πουλερικών.
(2)
Η υψηλής παθογονικότητας γρίπη των πτηνών ανιχνεύθηκε σε εισαχθέντα πτηνά σε απομόνωση (καραντίνα) σε ένα κράτος μέλος και επομένως κρίνεται σκόπιμο να ανασταλούν οι εισαγωγές των πτηνών αυτών από ορισμένες ευπρόσβλητες περιοχές και, για τον ορισμό των περιοχών, να γίνει αναφορά στις σχετικές περιφερειακές επιτροπές του Διεθνούς Γραφείου Επιζωοτιών (OIE).
(3)
Στην οδηγία 92/65/ΕΟΚ του Συμβουλίου, της 13ης Ιουλίου 1992 που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (3), προβλέπονται εγκεκριμένοι οργανισμοί, ινστιτούτα και κέντρα, καθώς και υπόδειγμα του πιστοποιητικού που πρέπει να συνοδεύει τα ζώα και τους γαμέτες τους κατά τη μεταφορά τους από και προς τέτοιες εγκεκριμένες εγκαταστάσεις στα διάφορα κράτη μέλη. Οι πληροφορίες που απαιτούνται για το εμπόριο μπορούν να χρησιμοποιηθούν και στην περίπτωση των εισαγωγών.
(4)
Στην απόφαση 2000/666/ΕΚ της Επιτροπής, της 16ης Οκτωβρίου 2000, για καθορισμό των υγειονομικών όρων και των όρων κτηνιατρικής πιστοποίησης για εισαγωγή πτηνών άλλων πλην των πουλερικών και για καθορισμό των συνθηκών της περιόδου απομόνωσης (καραντίνας) (4) προβλέπεται ότι τα κράτη μέλη επιτρέπουν την εισαγωγή πτηνών από τις τρίτες χώρες που αναφέρονται ως μέλη του Διεθνούς Γραφείου Επιζωοτιών (OIE). Οι χώρες που ανήκουν στις περιφερειακές επιτροπές του OIE, οι οποίες αναφέρονται στο παράρτημα της παρούσας απόφασης, είναι μέλη του OIE και επομένως τα κράτη μέλη οφείλουν να επιτρέπουν τις εισαγωγές πτηνών, εκτός των πουλερικών, από τις χώρες αυτές δυνάμει της απόφασης 2000/666/ΕΚ.
(5)
Όταν επιτρέπουν την είσοδο στις εγκαταστάσεις απομόνωσης (καραντίνας), τα κράτη μέλη πρέπει να εξακριβώνουν, βάσει σχετικού πιστοποιητικού, εάν το εκάστοτε συγκεκριμένο πτηνό είναι ενδημικό ή γεννήθηκε και εκτράφηκε ή αιχμαλωτίστηκε στη χώρα εξαγωγής.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη αναστέλλουν την εισαγωγή από τις τρίτες χώρες ή τα τμήματα αυτών που ανήκουν στις περιφερειακές επιτροπές του OIE, οι οποίες αναφέρονται στο παράρτημα:
α)
ζώντων πτηνών εκτός των πουλερικών, όπως ορίζονται στην τρίτη περίπτωση του άρθρου 1 της απόφασης 2000/666/EΚ· και
β)
προϊόντων που παράγονται από τα είδη που αναφέρονται στο στοιχείο α).
2. Η αναστολή που προβλέπεται στην παράγραφο 1 δεν εφαρμόζεται για τα πτηνά που έχουν εφοδιαστεί με πιστοποιητικό τρίτης χώρας σύμφωνα με την απόφαση 2000/666/ΕΚ πριν από την ημερομηνία δημοσίευσης της παρούσας απόφασης.
Άρθρο 2
1. Κατά παρέκκλιση από το στοιχείο α) της παραγράφου 1 του άρθρου 1, τα κράτη μέλη επιτρέπουν τις εισαγωγές πτηνών που προέρχονται από οργανισμούς, ινστιτούτα και κέντρα ή προορίζονται για οργανισμούς, ινστιτούτα και κέντρα που είναι εγκεκριμένα από την αρμόδια αρχή στο κράτος μέλος προορισμού σύμφωνα με την οδηγία 92/65/ΕΟΚ.
2. Κατά παρέκκλιση από το στοιχείο β) της παραγράφου 1 του άρθρου 1, τα κράτη μέλη επιτρέπουν την εισαγωγή των εξής προϊόντων:
α)
αβγών προς επώαση των πτηνών που αναφέρονται στο στοιχείο α) της παραγράφου 1 του άρθρου 1 υπό τον όρο ότι τα αβγά αυτά:
i)
προορίζονται για τους εγκεκριμένους οργανισμούς, ινστιτούτα και κέντρα που αναφέρονται στην παράγραφο 1· ή
ii)
προορίζονται για ειδικά εκκολαπτήρια που έχουν λάβει έγκριση για τον σκοπό αυτό από την αρμόδια αρχή και στις εγκαταστάσεις των οποίων δεν εκκολάπτονται ταυτόχρονα αβγά για πουλερικά, ενώ τα αβγά εκκολάπτονται μόνον κατόπιν υποκαπνισμού που απολυμαίνει αποτελεσματικά το κέλυφος.
β)
δειγμάτων που συλλέγονται από οποιοδήποτε είδος πτηνού, συσκευάζονται με ασφάλεια και αποστέλλονται απευθείας, με ευθύνη των αρμόδιων αρχών της χώρας αποστολής που περιλαμβάνεται στο παράρτημα, σε εγκεκριμένο εργαστήριο ενός κράτους μέλους για εργαστηριακή διάγνωση.
Άρθρο 3
1. Τα κράτη μέλη εξασφαλίζουν ότι:
α)
τα πτηνά που αναφέρονται στην παράγραφο 1 του άρθρου 2 συνοδεύονται από το κτηνιατρικό πιστοποιητικό που προβλέπεται στο παράρτημα A της απόφασης 2000/666/ΕΚ·
β)
τα αβγά προς επώαση που αναφέρονται στο στοιχείο α) της παραγράφου 2 του άρθρου 2 συνοδεύονται από κτηνιατρικό πιστοποιητικό που παρέχει τουλάχιστον τις απαιτούμενες πληροφορίες βάσει του πιστοποιητικού που προβλέπεται στο τμήμα 3 του παραρτήματος E της οδηγίας 92/65/ΕΟΚ.
2. Τα κράτη μέλη εξασφαλίζουν ότι στα κτηνιατρικά πιστοποιητικά που συνοδεύουν αποστολές πτηνών και προϊόντων που αναφέρονται στην παράγραφο 1 περιλαμβάνεται η ακόλουθη βεβαίωση:
«Ζώντα πτηνά ή αβγά προς επώαση σύμφωνα με το άρθρο 2 της απόφασης 2005/760/ΕΚ».
Άρθρο 4
Τα κράτη μέλη εξασφαλίζουν ότι κατά την εισαγωγή σύμφωνα με την παρούσα απόφαση, η αποστολή πτηνών που αναφέρονται στο στοιχείο α) της παραγράφου 1 του άρθρου 1 συνοδεύεται από πιστοποιητικό που βεβαιώνει ότι τα πτηνά αυτά είναι ενδημικά ή εκκολάφθηκαν και εκτράφηκαν ή αιχμαλωτίστηκαν στην τρίτη χώρα εξαγωγής.
Άρθρο 5
Τα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Ενημερώνουν αμέσως την Επιτροπή σχετικά.
Άρθρο 6
Η παρούσα απόφαση εφαρμόζεται έως τις 30 Νοεμβρίου 2005.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 27 Οκτωβρίου 2005.

Labels: 17
20
0
3
6